Нацрт верзија

Врз основа на член 10 став (1) од Законот за квалитетот на амбиентниот воздух („Службен весник на Република Македонија“ бр.67/04, 92/07, 35/10, 47/11, 59/12, 163/13, 10/15 и 146/15) и член 36 став (2) од Законот за Владата на Република Македонија („Службен Весник на Република Македонија“ бр. 59/2000, 12/03, 55/05, 37/06, 115/07, 19/08, 82/08, 10/10, 51/11, 15/13, 139/14, 196/15 и 142/16), Владата на Република Македонија, на седницата одржана на ден\_\_\_\_\_\_\_\_\_ година, донесе

Уредба

за дополнување на Уредбата за гранични вредности за нивоа и видови на загадувачки супстанции во амбиентниот воздух и прагови на алармирање, рокови за постигнување на граничните вредности, маргини на толеранција за гранична вредност, целни вредности и долгорочни цели

Член 1

Во Уредбата за гранични вредности за нивоа и видови на загадувачки супстанции во амбиентниот воздух и прагови на алармирање, рокови за постигнување на граничните вредности, маргини на толеранција за гранична вреност, целни вредности и долгорочни цели („Службен весник на Република Македонија“ бр. 50/05 и 4/13) во точката 3 зборовите „рокови за постигнување на граничните вредности и маргини на толеранција.“ се заменуваат со зборовите „прагови на алармирање и прагови за информирање, рокови за постигнување на граничните вредности и прагови на алармирање и маргини на толеранција.“

Член 2

Во членот 8 по ставот (1) се додава нов став (2) кој гласи:

„Прагот за алармирање и прагот за информирање за суспендирани честички со големина од 10 микрометри (PM10) се дадени во Прилог 1, дел Ц точка 4“.

Член 3

Во прилог 1, во дел Ц, по точката 3 се додава нова точка 4 која гласи:

# „4. Праг за алармирање и праг за информирање за суспендирани честички со големина од десет микрометри (PM10).

|  |  |  |  |  |
| --- | --- | --- | --- | --- |
|  | Параметар | Праг | Маргина на толеранција | Датум до кога треба да се достигне прагот за алармирање |
| Праг за алармирање | 24 часовна средна вредност | 200 μg/m3 | 50 μg/m3 (25%) при денот на отпочнување на примената на оваа Уредба, со намалување натаму на секои 12 месеци во еднакви годишни проценти, за да достигне 0 % до 1 јануари 2022 година | 1 јануари 2022 година |
| Праг за информирање | 24 часовна средна вредност | 150 μg/m3 | Нема | Денот на опочнување на примена на Уредбата |

Прагза алармирање и праг за информирање се сметаат за надминати доколку:

* среднодневната концентрацијата на PM10 е над прагот во текот на два последователни денови и е добиена прогноза за стабилна временска состојба во наредниот период и
* праговите се измерени на 50 % од бројот на поставените станици во градот, доколку во градовите се поставени повеќе од една мониторинг станица“.

Член 4

Оваа уредба влегува во сила со денот на објавувањето во „Службен весник на Република Македонија“.

Бр.\_\_\_\_\_\_\_\_\_\_\_\_\_ Претседател на Владата на

\_\_.\_\_.2017 година Република Македонија,

Скопје Емил Димитриев, с.р.

О б р а з л о ж е н и е

Поради регистрираното аерозагадување со високи концентрации на суспендирани честички со големина од десет микрометри (PM10) во неколку географски подрачjа на ниво на Република Македонија во повеќе последователни години и потребата од итно превземање на краткорочни мерки за подобрување на квалитетот на воздухот, Министерството за животна средина и просторно планирање пристапи кон дополнување на Уредбата за гранични вредности за нивоа и видови на загадувачки супстанции во амбиентниот воздух и прагови за алармирање, рокови за постигнување на граничните вредности, маргини на толеранција за гранична вредност, целни вредности и долгорочни цели преку воведување на праг за алармирање и праг за информирање за суспендирани честички со големина од 10 микрометри (PM10) како и дефинирање во кои случаи истите се сметаат за надминати. Прагот за алармирање и прагот за информирање се сметаат за надминати доколку среднодневната концентрацијата на PM10 е над прагот во текот на два последователни денови и е добиена прогноза за стабилна временска состојба во наредниот период како и праговите се измерени на 50 % од бројот на поставените станици во градот, доколку во градовите се поставени повеќе од една мониторинг станица.Праговите за алармирање и информирање за PM10 не се пропишани во Европското законодавство и затоа процесот на нивно дефинирање беше подолгорочен земајќи ги во предвид искуствата на другите држави како и анализирајќи ја состојбата со измерените концентрации на PM10 во нашата држава. Во таа насока на предлог на Интерсекторската работна група за квалитет на воздух, Владата на Република Македонија на сто и осмата седница одржана на 25.12.2012 година го усвои предложениот начин на информирање и алармирање за PM10. Согласно таа одлука, за праг на информирање за PM10 се користи надминување на вредноста од 50 µg/m3 во текот на 5 последователни дена, а како праг на алармирање за PM10 се користи надминување на вредноста од 100 g/m3 во текот на 10 последователни дена и добиена временска прогноза за стабилна временска состојба со појава на магла од УХМР во наредните 5 дена.

Овие прагови, иако не беа пропишани во националната законска легислатива, се применуваа од страна на сите релевантни институции. Но, нивната примена ни овозможи да дојдеме до сознание дека периодот од 5, односно 10 дена за информирање на јавноста, односно примена на итни краткорочните мерки е предолг. За таа цел, Министерството за животна средина и просторно планирање во координација со претставниците на Интерсекторската работна група за воздух и експерти од Финска и Италија, пристапи кон ревизија на праговите, при што периодот од 5 односно 10 дена драстично го намали на 2 дена, но ја зголеми вредноста на прагот.

Ова решение ќе резултира со брз, ефективен и соодветен одговор на надлежните институции во ситуации на високи концентрации на PM10 и надминување на дефинираните прагови.